ΚΑΝΟΝΙΣΜΟΣ (ΕΟΚ) αριθ. 3458/92 ΤΗΣ ΕΠΙΤΡΟΠΗΣ της 30ής Νοεμβρίου 1992 για την τροποποίηση του κανονισμού (ΕΟΚ) αριθ. 1014/90 περί λεπτομερειών εφαρμογής για τον ορισμό, τον χαρακτηρισμό και την παρουσίαση των αλκοολούχων ποτών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1576/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, τον χαρακτηρισμό και την παρουσίαση των αλκοολούχων ποτών (1), όπως τροποποιήθηκε από τον κανονισμό (ΕΟΚ) αριθ. 3280/92 (2), και ιδίως το άρθρο 1 παράγραφος 4 στοιχείο θ) σημείο 1 στοιχείο β),

Εκτιμώντας:

ότιστο άρθρο 1 παράγραφος 4 στοιχείο θ) σημείο 1 στοιχείο α) του κανονισμού (ΕΟΚ) αριθ. 1576/89 καθορίζεται η περιεκτικότητα σε ορισμένα συστατικά που πρέπει να τηρείται για να μπορούν να χρησιμοποιούν την ονομασία ορισμένων αποσταγμάτων φρούτων- ότι το στοιχείο β) της ίδιας διάταξης παρέχει τη δυνατότητα παρεκκλίσεως από ορισμένους όρους της περιεκτικότητας που έχει τοιουτοτρόπως καθοριστεί-

ότι στο άρθρο 6 του κανονισμού (ΕΟΚ) αριθ. 1014/90 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1781/91 (4), έχει καθοριστεί σε 1 500 γραμμάρια ανά εκατόλιτρο η ανωτάτη περιεκτικότητα σε μεθυλική αλκοόλη των αποσταγμάτων ορισμένων φρούτων που παρασκευάζονται σε μικρά αποσταγματοποιεία- ότι η ίδια η περιεκτικότητα εφαρμόζεται έως τις 31 Δεκεμβρίου 1992 για το απόσταγμα μηλίτη για όλα τα αποσταγματοποιεία-

ότι, λόγω της κτηθείσας εμπειρίας, πρέπει να διατηρηθεί η παρέκκλιση αυτή για όλα τα αποσταγματοποιεία- ότι πράγματι, με τις σημερινές τεχνικές παρασκευής των εν λόγω αποσταγμάτων, με το μέτρο αυτό είναι δυνατόν να διατηρηθεί η τελική ποιότητα του προϊόντος και τα παραδοσιακά του χαρακτηριστικά- ότι ωστόσο θα πρέπει μετά από μια πειραματική περίοδο να προβούμε σε εμπεριστατωμένη αξιολόγηση των διαφόρων επιπτώσεων από την εφαρμογή του μέτρου αυτού με την προοπτική να μειωθεί η ανώτατη περιεκτικότητα σε μεθυλική αλκοόλη, εφόσον είναι δυνατόν, λαμβανομένης υπόψη της εξελίξεως των τεχνικών-

ότι αντιθέτως είναι δυνατόν να καταργηθεί η εξαίρεση για τη μεθυλική αλκοόλη του αποστάγματος από κούμαρα "arbouse" λαμβανομένων υπόψη των τοπικών πρακτικών που εφαρμόζονται για την παρασκευή αυτού του αλκοολούχου ποτού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αλκοολούχων Ποτών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 6 του κανονισμού (ΕΟΚ) αριθ. 1014/90 αντικαθίσταται από το ακόλουθο κείμενο:

"Άρθρο 6

1. Σε εφαρμογή του άρθρου 1 παράγραφος 4 στοιχείο θ) σημείο 1 στοιχείο β) του κανονισμού (ΕΟΚ) αριθ. 1576/89 η ανώτατη περιεκτικότητα σε μεθυλική αλκοόλη των αποσταγμάτων φρούτων ανέρχεται σε 1 500 γραμμάρια ανά εκατόλιτρο αλκοόλης σε 100 % vol για τα αποστάγματα που λαμβάνονται από τα εξής φρούτα:

- δαμάσκηνα (Prunus domestica L.),

- κορόμηλα (Prunus domestica L. var syriaca),

- quetsch (Prunus domestica L.),

- μήλα (Malus domestica Borkh.),

- αχλάδια (Pyrus communis L.).

2. Η Επιτροπή προβαίνει, πριν από τις 31 Δεκεμβρίου 1994 στην αξιολόγηση της εφαρμογής της παραγράφου 1. Με βάση σχετική εμπεριστατωμένη μελέτη θα εξετάσει εάν μπορεί να μειωθεί η ανώτατη περιεκτικότητα σε μεθυλική αλκοόλη."

Άρθρο 2

Ο παρών κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Νοεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 160 της 12. 6. 1989, σ. 1. (2) ΕΕ αριθ. L 327 της 13. 11. 1992, σ. 3. (3) ΕΕ αριθ. L 105 της 25. 4. 1990, σ. 9. (4) ΕΕ αριθ. L 160 της 25. 6. 1991, σ. 5.